Ďuriš Nicholsonová, Lucia, podpredsedníčka NR SR (2018-05-24):
Musím zareagovať veľmi krátko, odpustite mi, naozaj to bude veľmi krátko, lebo sme sa dohodli, že dám priestor spolupredkladateľom. Ale toto bolo, iste uznáte, veľmi osobné na to, aby som nezareagovala. A obávam sa, že by som sa nezmestila do času vyhraneného pre faktickú poznámku. Pán predseda parlamentu, na úvod teda aj si dovolím povedať, že pre mňa nie ste môj nadriadený, a ak sa niekomu spovedám, tak sú to moji kolegovia ako v strane SaS, tak aj v širšej opozícii. Ale v prvom rade je to tých 85-tisíc ľudí, ktorí mi dali v ostatných voľbách svoj hlas. Vy ste hovorili o tom, že my špiníme dobré meno Slovenska v zahraničí. Ja neviem, pán predseda, možno by sme si mali nechať robiť obšírnejší monitoring aj zahraničnej tlače, pokiaľ možno aj s prekladom, potom by ste videli, že aké meno v zahraničí nám robíte vy a vaša pani ministerka inžinierka Gabriela Matečná. Pretože v zahraničných periodikách sa dnes píše o tom, že agrodotácie z Pôdohospodárskej platobnej agentúry na Slovensku živia nielen taliansku, ale aj albánsku mafiu. A hovoria o tom, ako na Slovensku v rezorte pôdohospodárstva likvidujú, a to častokrát aj fyzicky, samostatne hospodáriacich roľníkov. Samostatne hospodáriaci roľníci, ako som spomínala aj ja v tom mojom úvodnom slove, prišli aj do Bruselu, aby o tom informovali Európsky parlament. A toto je vec, ktorú nemá na svedomí opozícia, ale vy a vaša nominantka Gabriela Matečná, ktorá momentálne zastáva funkciu ministerky pôdohospodárstva. Pán predseda, vy ste si pred..., zavreli oči a predstavili ste si niekoľkých z nás v Bruseli, pretože hovoríte, že pani ministerka nás tam veľmi úspešne reprezentuje. Hovorili ste to s veľkou dávkou irónie, ako ste si predstavovali napríklad pána Matoviča a napríklad aj mňa. Ja vám chcem povedať, že ja som niekoľkokrát, niekoľko desiatok ráz bola z pozície štátnej tajomníčky ministerstva práce, sociálnych vecí a rodiny v Bruseli na rôznych rokovaniach a musím povedať, že vám na rovinu hovorím, že si s vami kedykoľvek dám súťaž v argumentácii aj na bruselskej pôde a v plynulej angličtine, bez tlmočníkov, kedykoľvek. Hovorili ste o tom, že máte problém sa mi prihovárať ako žene. Za iných okolností s tým nemáte problém, keď sa to deje, keď tam nie sú kamery alebo keď sme v bezprostrednej blízkosti na tých predsedníckych miestach. Hovorili ste o mojej hystérii, o nekompetentnosti, rôzne osobné útoky, ale to všetko ste predniesli bez toho, aby ste predložili jeden jediný dôkaz. Ja chcem povedať, že na všetky veci, o ktorých sme informovali aj médiá, aj verejnosť prostredníctvo nich, všetky kauzy, ktoré sú spojené s vami, ale aj s pani Matečnou, viem podložiť. Kedykoľvek tak urobím, mám k tomu v niektorých prípadoch ucelené spisy. To sa týka aj toho, aj rodiny Bubánovcov, teda vašich osobných priateľov, a ich dvoch firiem, ktoré žiadali o dotácie na 8-tisíc ha pôdy. Poviem to iba v skratke. Toto je vec, na ktorú vlastne nepriamo prišli v rámci hackathonu študenti, ktorí vytýčili dve firmy, ktoré sa správali pri žiadostiach o dotácie veľmi podozrivo, a to je naozaj z roku 2008. Vtedy sa stala taká vec, že dve firmy, v ktorých bol spoločný konateľ pán Bubán, čo je človek, ktorému pán predseda nedávno predal svoj majetok, bolo to aj medializované, požiadal o dotácie na 8-tisíc ha pôdy, a to takým spôsobom, že tie firmy vznikli krátko pred tým, ako predložili žiadosti o dotácie na 8-tisíc ha pôdy. Malo ísť zhruba okolo, o 50 mil. Sk. Tie firmy vznikli účelovo, krátko pár dní, pár dní pred tým, ako predložili takéto žiadosti o tieto obrovské dotácie na enormne veľkú plochu pôdy. A ja presne viem, že kde sa zhruba tá pôda nachádzala. Nachádzala sa rozptýlená po úplne celom Slovensku a nemali na to nájomnú zmluvu od Slovenského pozemkového fondu. Čo je veľmi podozrivé správanie. Opakujem, že desať rokov po tom prišli na tieto dve firmy, za ktorou stojí osobný priateľ pána Danka, študenti STU v rámci hackathonu, ktorý sa konal pri príležitosti vraždy Jána Kuciaka začiatkom apríla tohoto roku. Mám o tom všetky dôkazy, kedykoľvek ich komukoľvek predložím. Rovnako mám dôkazy aj o tom, že pani Matečná ako generálna riaditeľka Slovenského pozemkového fondu, ona a nikto iný podpísala desať nájomných zmlúv pre Diega Rodu, ona a nikto iný, tam je jej podpis. Kedykoľvek vám to, kolegyne, kolegovia novinári, predložím. Rovnako podpísala 20 zmlúv pre firmy albánskej mafie. Mám to tu pri sebe. Sú to zmluvy pre firmu AGRO RÁTKA, AGRO RÁTKA – S, aj pre firmu KREMPOS. Dnes je o tom veľký článok na aktualitách. Ja tvrdím, že nie je možné, aby pani ministerka v pozícii generálnej riaditeľky Slovenského pozemkového fondu nevedela, komu podpisuje tieto zmluvy. Informovala som vás o tom, že podľa medializovaných informácií PPA spochybňovala niektoré tie žiadosti o dotácie. Napriek tomu, keď sa odvolali tí žiadatelia na ministerstvo ako príslušný orgán, rozhodlo ministerstvo v ich prospech. Celý svet dnes vie, že na Slovensku podporujeme taliansku a albánsku mafiu. A na tých nájomných zmluvách je podpis pani inžinierky Gabriely Matečnej. Toto nie je vec, ktorú tvrdí Nicholsonová. Toto je vec nespochybniteľná, my máme tie zmluvy vytiahnuté zo Slovenského pozemkového fondu. Keď ich chcete vidieť, predložím. Poľovníci, hovoril o tom pán Danko, hovoril o tom, že vraj ten človek, ktorý stál pri mne na tlačovej konferencii a hovoril o tom, že s poľovníckymi revírmi na Slovensku sa niečo deje, pretože sa snaží ku všetkým poľovníckym revírom dostať rôznymi nekalými spôsobmi finančná skupina, ktorá je v pozadí Slovenskej národnej strany, pán Danko hovoril, že na tohoto človeka bolo podané trestné oznámenie. Poviem vám, ako to bolo. Mali sme túto tlačovú konferenciu, prišli bezprostredne po skončení tlačovej konferencie dvaja vyšetrovatelia z NAKA, ten poľovník išiel rovno z našej tlačovej konferencie vypovedať pred NAKA a na základe toho, čo odznelo na našej tlačovej konferencii, ešte v ten deň skončil vo vyšetrovacej väzbe človek, ktorý bol na našej tlačovej konferencii označený ako ten, ktorý žiadal úplatok. Ja som sa rozprávala s tými vyšetrovateľmi. Oni mali naňho spústu iných materiálov. Naša tlačová konferencia bola pre nich len jasným dôkazom, že naozaj sa niečo deje. A tou poslednou kvapkou, na základe ktorej ho zobrali do vyšetrovacej väzby, nie toho nášho poľovníka, ale človeka, ktorý mal zastupovať podľa slov toho poľovníka finančnú skupinu, ktorá sa chcela zmocniť ich poľovníckeho revíra. A teraz, vidím, že pán Danko to má odsledované, asi má informácie zvnútra, bezpochyby. Naozaj na toho poľovníka, ktorý na našej tlačovej konferencii o tom informoval, o týchto nekalých praktikách, podal niekto trestné oznámenie. Ale ja som si zistila, kto ten človek je. A to už pán Danko zabudol povedať. Ten človek nie je žiaden bezúhonný občan. Ten človek je bývalý SIS-kár, ktorého meno sa skloňovalo v minulosti aj v súvislosti s vraždou Ernesta Valka. Ten človek je človekom, ktorý je prepojený na finančnú skupinu, ktorá stojí v pozadí Slovenskej národnej strany. Ten človek je tým, ktorý figuroval vo veci spornej pohľadávky ukrajinskej firmy Mekom Ukrajina, ktorá chcela touto fiktívnou pohľadávkou zlikvidovať mäsokombinát na východe Slovenska, ktorý je jeden z najväčších zamestnávateľov. Určite, kývate hlavami, lebo si to spomínate na ten prípad, tak tento človek podal trestné oznámenie na poľovníka, ktorý vystúpil na našej tlačovej konferencii. A k takémuto, k tejto, spojenie sa uchýli predseda parlamentu, že tu ešte o tom rozpráva, že tento človek podal trestné oznámenie v kauze poľovníckeho revíru, o ktorej my sme informovali a kde sa, áno, od začiatku snažia zdiskreditovať človeka, ktorý na to poukázal. Ale chcem vám povedať, že ja mám zdokumentovaných viac ako osem prípadov, s ktorými s obrátime na orgány činné v trestnom konaní, kde ide o nekalé praktiky zmocňovania sa poľovníckych revírov zo strany jednej finančnej skupiny. Pán predseda parlamentu, ja sa necítim byť kompetentná v oblasti pôdohospodárstva, ja som to nikdy ani netvrdila. Ja nerozumiem tej problematike. Ale to ešte neznamená, že keď sa ku mne dostane konkrétny prípad, a tých prípadov sa ku mne dostáva toľko, že ich nestačím spracúvať, že nedokážem identifikovať ja spolu s mojim tímom, a v mojom tíme sú právnici a sú bývalí vyšetrovatelia, elitní vyšetrovatelia z prostredia NAKA, že nedokážeme identifikovať podozrenia z rôznych trestný činov. A preto ja v súvislosti s konaním pani inžinierky Matečnej ako šéfky Slovenského pozemkového fondu, tak aj ako ministerky pôdohospodárstva hovorím o podozreniach v súvislosti so subvenčnými podvodmi, v súvislosti s korupciou, v súvislosti s prekročením právomoci verejného činiteľa. Toto sú, toto sú podozrenia, ktoré sme identifikovali s celým tímom ľudí, ktorí tomu, verte mi, naozaj rozumejú. A ja veľmi dúfam, že keď sa obrátime so všetkými podozreniami na orgány činné v trestnom konaní, nájde sa v tejto krajine ešte tá sila, ktorá si dá tú námahu, aby sa na to naozaj pozrela, pretože nebudeme pred nich predstupovať bez dôkazov na rozdiel od vás a vášho vystúpenia. Ďakujem.